30 घंटों से दीप मल्होत्रा का घर-दफ्तर खंगाल रही टीम, करीबियों के घर भी सर्च
पंजाब में शराब कारोबारी दीप मल्होत्रा के घर इनकम टैक्स की रेड शुक्रवार को भी जारी है। पिछले 30 घंटों से टीमें पूर्व विधायक का घर-ऑफिस, उनके 5 करीबियों के घर और ऑफिस खंगाल रही है। 
पंजाब में शराब कारोबारी दीप मल्होत्रा के घर इनकम टैक्स की रेड शुक्रवार को भी जारी है। पिछले 30 घंटों से टीमें पूर्व विधायक का घर-ऑफिस, उनके 5 करीबियों के घर और ऑफिस खंगाल रही है। हालांकि मलहोत्रा फरीदकोट शहर स्थित आवास पर कभी-कभी ही आते हैं, वह भी कुछ घंटों के लिए, ऐसे में घर एक केयरटेकर के हवाले ही रहता है।
इस बार रेड और जांच का दायरा बड़ा
दिल्ली शराब घोटाले में मल्होत्रा के बेटे की गिरफ्तारी के बाद यह पहली रेड है, हालांकि गिरफ्तारी से पहले भी कई बार IT की टीम द्वारा मल्होत्रा के फरीदकोट वाले घर और उनके CA के घर में रेड पड़ती रही है, परंतु इस बार रेड और जांच का दायरा बड़ा है, इसलिए फरीदकोट में मल्होत्रा के घर, उनके माइखाना मोहल्ले में स्थित दफ्तर, आदर्श नगर में उनके एक रिश्तेदार व उनके 4 करीबियों के यहां बुधवार की सुबह से रेड अनवरत जारी है।
दिल्ली शराब घोटाले से रेड का कनेक्शन
फिरोजपुर में मल्होत्रा से जुड़े प्रतिष्ठानों, दफ्तर व उनके CEO का घर भी खंगाला जा रहा है। बताया जा रहा है कि आयकर विभाग की एक बहुत बड़ी टीम एक साथ फरीदकोट, फिरोजपुर, बठिंड़ा व लुधियाना में छापामारी कर रही है, परंतु अब तक की जांच में क्या कुछ मिला, इसका खुलासा अभी तक नहीं हो पाया है, परंतु उक्त छापामारी को दिल्ली शराब घोटाले से जोड़ कर देखा जा रहा है, जिसकी आंच CM अरविंद केजरीवाल तक भी पहुंची।